­­Cabinet Preşedinte Nr. ........./CB/...........................

**REFERAT DE APROBARE**

***pentru modificarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipiile reședințe de județ, aprobat prin***

***Ordinul viceprim-ministrului, ministrului mediului nr. 760/2018***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru******modificarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipiile reședințe de județ, aprobat prin Ordinul viceprim-ministrului, ministrului mediului nr. 760/2018, cu modificările ulterioare.***

Baza legală a proiectului de ordin supus aprobării o constituie prevederile art. 12 alin. (4) din **Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor Publice, de a scoate la licitaţie certificatele de emisii de gaze cu efect de seră atribuite României la nivelul Uniunii Europene**, cu modificările şi completările ulterioare, potrivit cărora ”*Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului.”*

În cadrul ***Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipiile reședințe de județ, aprobat prin Ordinul viceprim-ministrului, ministrului mediului nr. 760/2018, cu modificările ulterioare,*** publicat în Monitorul Oficial al României, Partea I, nr. 668 din 1 august 2018, se poate solicita finanțare pentru unul sau mai multe amplasamente(locații) ale stației/stațiilor de reîncărcare, depunându-se în acest sens un singur dosar de finanțare. Potrivit ***Ghidului de finanţare,*** dosarul de finanţare este definit ca fiind *cererea de finanţare nerambursabilă […], însoţită de întreaga documentaţie care trebuie depusă de către solicitant în vederea analizării, selectării, avizării şi aprobării de către Autoritate*”.

Totodată, conform Ghidului, dosarul de finanțare poate fi completat, o singură dată, deficiențele constatate putând fi remediate într-un termen de 30, respectiv 180 de zile, după caz, lipsa remedierii acestora determinând respingerea întregului dosar, astfel cum este prevăzut la art. 16 , alin. (6), „*Atrag respingerea dosarului de finanţare: neîndeplinirea criteriilor de eligibilitate şi/sau lipsa remedierii, în termenul indicat de Autoritate potrivit alin. (4)-(5), a cauzelor şi deficienţelor constatate, lipsa unui document, prezentarea acestuia sub o altă formă decât cea solicitată ori ieşirea sa din perioada de valabilitate, constatate prin aplicarea prevederilor alin (1) şi (2)*”.

Așa cum se poate observa, lipsa remedierii deficiențelor pentru anumite amplasamente atrage respingerea întregului dosar de finanțare, inclusiv pentru acele locații care îndeplinesc criteriile și condițiile impuse de Ghidul de finanțare.

De altfel, posibilitatea remedierii deficiențelor a fost introdusă în mecanismul de evaluare tocmai pentru a spori numărul proiectelor aprobate și, implicit, pentru a crește succesul acestui Program, care contribuie direct la atingerea obiectivelor României în domeniul schimbărilor climatice, cunoscute fiind sancțiunile pecuniare ce pot fi dispuse în sarcina țării noastre în cadrul procedurii de infringement pe calitatea aerului.

Astfel, prin prevederile actuale ale Ghidului, intenția legiuitorului nu este reflectată în sensul celor expuse, reglementările în vigoare îngrădind, în fapt, accesul la finanțare prin respingerea întregului dosar pentru neconformități ce vizează doar părți ale acestuia.

Față de cele expuse, prin prezentul proiect de act normativ se propune modificarea art. 16 alin. (6) din Ghidul de finanțare, astfel: ”*(6)Atrag respingerea dosarului de* ***finanţare sau după caz, a amplasamentului/amplasamentelor stației/stațiilor de reîncărcare****: neîndeplinirea criteriilor de eligibilitate şi/sau lipsa remedierii, în termenul indicat de Autoritate potrivit alin. (4)-(5), a cauzelor şi deficienţelor constatate, lipsa unui document, prezentarea acestuia sub o altă formă decât cea solicitată ori ieşirea sa din perioada de valabilitate, constatate prin aplicarea prevederilor alin (1) şi (2)”.*

La Art. II se instituie dispoziție tranzitorie pentru reglementarea situației dosarelor de finanțare depuse până la momentul intrării în vigoare a prezentei propuneri de modificare. Menționăm că Programul aprobat prin Ghidul de finanțare comportă un interes major în ceea ce privește acțiunile de combatere și reducere a poluării prin reducerea emisiilor de gaze cu efect de seră, obiectivul acestuia constând în ***dezvoltarea infrastructurii de alimentare a vehiculelor*** cu energie electrică în scopul stimulării utilizării vehiculelor electrice.

Luând în considerare faptul că sesiunea de finanțare a Programului este în curs de derulare, iar măsurile propuse prin prezentul proiect de act normativ pot contribui la creșterea gradului de dezvoltare a infrastructurii de alimentare a vehiculelor electrice, cu beneficii directe asupra îmbunătățirii calității aerului, propunem aplicarea art. 7 alin. (13) din Legea nr. 52/2003 privind transparența decizională în administrația publică, potrivit căruia: ”*În cazul reglementării unei situaţii care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării în procedura de urgenţă prevăzută de reglementările în vigoare.”*

În susținerea celor precizate, menționăm faptul că solicitanții eligibili în cadrul Programului sunt unități administrativ-teritoriale, reşedinţe de judeţ şi municipiul Bucureşti, iar aceștia nu se află într-o procedură competitivă pentru obținerea finanțării, de vreme ce sumele alocate acestora sunt stabilite, pentru fiecare în parte, în funcţie de numărul de locuitori, conform datelor furnizate de Institutul Naţional de Statistică.

Modificările și completările la Ghidul de finanțare, astfel cum sunt înaintate, au fost avizate în cadrul ședinței Comitetului Director al Administrației Fondului pentru Mediu din 13.11.2019.

Având în vedere importanța, scopul şi obiectivul Programului, vă rugăm să aprobați *Ordinul pentru modificarea Ghidului de finanţare a Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipiile reședințe de județ, aprobat prin Ordinul viceprim-ministrului, ministrului mediului nr. 760/2018.*

**PREȘEDINTE,**

**Cornel BREZUICĂ**

Director Direcția Juridică, reea Coman